હવે જરા વિચારો કે લેખની શરૂઆતમાં જણાવ્યું એમ કોઈ વાક્યના શબ્દો આગળ-પાછળ કરી નાખવામાં આવે, તો વાક્યનો અર્થ જ બદલાઈ જાય! એ જ પ્રમાણે ડીએનએમાં રહેલી રાસાયણિક સૂચનાઓની ગોઠવણીમાં કંઈક ગરબડ થાય, તો એ સજીવમાં કોઈકને કોઈક વિકૃતિ જોવા મળે! આપણા મનુષ્યોમાં જોવા મળતા સિકલસેલ એનીમિયા જેવા અનેક રોગો પેલી સૂચનાઓની ગોઠવણીમાં થયેલા અવાંછિત ફેરફાર, એટલે કે ગરબડને જ આભારી છે! જો મનુષ્યના ડીએનએની ગોઠવણીમાં માત્ર એક જ લેટરની ચૂક થાય તો એના કારણે આપણા રક્તકણોમાં રહેલું સ્ટ્રકચરલ પ્રોટિન નબળું પડે છે. જેના કારણે નસોમાં લોહી ગંઠાઈ જવાની તકલીફ થવા માંડે છે, ભારે દુઃખાવો થાય છે અને અમુક વાર અવયવોને ગંભીર નુકસાન પણ પહોંચે છે. કેટલાક કિસ્સામાં તો તે અકાળ મૃત્યુ સુધી દોરી જાય છે. આવા જ કિસ્સાઓમાં ક્રિસ્પર બહુ ઉપયોગી નીવડે એમ છે.